15.12.2014: Høringsfrist for budsjett og økonomiplan
Trysil > Tema > Kunngjøringer > 15.12.2014: Høringsfrist for budsjett og økonomiplan
​Søre Trysil barnehage ligger i Plassen.
Et enstemmig formannskap vil beholde barnehagen i Søre Trysil. Nå har de lagt budsjett 2015 og handlingsdel av kommuneplan og økonomiplan 2015-2018 ut til offentlig ettersyn.
Det koster 270 000 kroner å drive Søre Trysil barnehage fra august og ut året. Ap, SV og Sp foreslo å hente inn 100 000 kroner ved å forebygge fallulykker og derved spare det beløpet på kjøpe av sykehus- og sykehjemsopphold. Resten tar de fra bufferen som da er nede i 1,9 millioner kroner. H og KrF stemte imot finansieringa, men la ikke fram noe alternativt forslag.
For å finansiere Søre Trysil barnehage i 2016 foreslo Ap, SV og Sp å hente 300 000 kroner fra effektene av fallforebygging og 300 000 kroner fra et tverrsektorielt arbeid som skal gi kommunen økt refusjon for barn med behov for langvarige og koordinerte tjenester. I tillegg reduseres bufferen med 45 000 kroner til drøyt 1,4 millioner kroner. Den finansieringa ble enstemmig vedtatt.
Rådmannens endringer
Rådmannen la fram noen endringer i sitt forslag før formannskapet startet budsjettbehandlinga. Blant annet foreslo han at vannavgiftene som i det opprinnelige forslaget var frosset på 2014-nivå, skulle harmoneres med kloakkavgiftene. Det betyr en økning på 3,3 % for abonnement og forbruk, og en reduksjon på 13,3 % for tilknytning. Det sluttet formannskapet seg til.
Alle som vil, kan si sin mening om budsjettet og handlingsdelen av kommuneplanen og økonomiplanen. Fristen for å komme med en uttalelse er 15. desember, men send den gjerne så fort som mulig slik at politikerne rekker å sette seg inn i alle uttalelsene. Bruk helst høringsskjemaet til høyre. Du kan også sende uttalelsen din til postmottak@trysil.kommune.no eller i posten til Trysil kommue, postboks 200, 2421 Trysil. Husk og oppgi sak nr 2014/1349 hvis uttalelsen gjelder budsjett 2015 og 2014/1311 hvis den gjelder økonomiplan 2015-2018.
Du finner høringsdokumentene til høyre. Merk at rådmannens forslag ikke er justert for formannskapets innstilling, så disse dokumentene må ses i sammenheng.